ལན།རྣམ་དག་འདུལ་བའི་རྣམ་བཤད་ནོར་བུའི་ཕྲེང་བ་ལས།མཁན་པོའི་རྟགས་བཞི་ནི་ཤམ་ཐབས་ཀྱི་ཀ་བ་སྔོན་པོ།ཐང་བའི་སྣིལ་ཚང་སྔོན་པོ།པད་ཞུའི་དབུ་རྩེ་སྔོན་པོ།འདིང་བའི་གཡུ་མདངས་སྔོན་པོ་དང་བཞི་དགོས།དེ་དག་སོགས་མ་གྲུབ་ཀྱང་།སྐུད་པ་སྔོན་པོས་ལྷན་ཚུགས་སུ་བཙེམ་དགོས་གསུངས་སོ།།ཞེས་གསུངས་པའི་ཡོང་ཁུངས་ནི།འདུལ་བ་གསང་ལུང་ལས།ཐང་བ་ལུས་ཀྱི་པགས་བཞིན་གོན།མི་གཙང་འདོར་ཚེ་སྤང་བ་ཡིན།ཞེས་པ་སོགས་ཡིན་པར་སྣང་།དེའི་ཐད་རྗེ་རིན་པོ་ཆེས་བསྟན་པའི་སྲོག་ཤིང་འདུལ་བའི་བསླབ་བྱ་གསལ་བར་བྱེད་པའི་འགྲེལ་བ་འཕྲུལ་གྱི་སྒྲོན་མེ་ལས།འོག་གོས་ཐང་བ་ཞེས་བྱ་བ་ནི།བར་ཏི་ཀ་ནས་གསུངས་ཏེ།རྨད་གོས་དང་རྨད་འོག་གཉིས་བསྡུས་པའི་མིང་གི་རྣམས་གྲངས་ཡིན་གསུངས་པས།དེ་གཉིས་ནི་ཉིན་མོའི་དུས་སུ་བགོ་བར་བྱའོ།།ལ་ལས་སྨད་ཤམ་གྱི་རྣམ་གྲངས་སུའང་བཤད་དོ།བར་ཏི་ཀ་ནས་འོག་གོས་ཐང་པ་ཞེས་གསུངས་ཏེ།ནང་གོས་ལ་འོག་གོས་དང་།ཐང་བ་ནི་རྨད་འོག་གི་ཆ་ལས་འདྲ་བ་རྒྱུ་མཚན་ཏུ་བྱས་པས་གདགས་པ་ཡིན་ཞེས་སྔ་རབས་པ་ལ་ལས་གསུངས་སོ།།ཞེས་དང་།གོང་གི་ལས་ལས་སྨད་ཤམ་དུ་བཤད་ཅེས་པའི་དོན་ཡང་།ཀུན་བཏུས་ལས།འོག་གོས་ཐང་བ་བགོ་བ་ནི།།གཡས་ཀྱི་ཚོམ་འགོར་ཆབ་མ་གདགས།།གཡོན་གྱི་ཚོམ་འགོར་ག་ཟུང་གདགས།།དྲང་སྲོང་རྒྱལ་བའི་མཛད་སྤྱོད་ཡིན།ཞེས་གསུངས་པ་སོགས་ལ་གོ་དགོས་པ་འདྲ།གང་ལྟར་ཐང་བ་ནི་ཡོངས་གྲགས་ཀྱི་དབང་དུ་བྱས་ན་ད་ལྟའི་སེར་མོ་བའི་སྟོད་ཀྱི་ན་བཟའ་གཟན་ཞེས་པ་དེར་གོ་རྒྱུ་ཡིན་ན།སྣོལ་སྣིལ་ལམ་སྣོལ།འབྲི་སྟངས་མི་འདྲ་བ་གཉིས་སུ་བྱུང་།ཚང་ཞེས་པ་ནི་ཁམས་ཁུལ་དུ་གོས་སོགས་འཚེམས་སྐབས་སྲུབ་རྒྱན་ཞེས་སྡེ་ཚན་གཉིས་མཐུད་པའམ་སྣོལ་བའི་བར་དུ་རས་གཞི་གཞན་ཞིག་འཇོག་སྲོལ་ཡོད་པ་ལྟ་བུ་ཞིག་འདུལ་གོས་ལའང་ཡོད་པ་མིན་ནམ་སྙམ་སྟེ་དཔྱད།